|  |  |
| --- | --- |
|  |   |
|  |
| **Váš list číslo/zo dňa** | **Naše číslo** | **Vybavuje/kontakt** | **Bratislava** |
|  | 670/2020 | 02-58221188 Ing. Kernová | 27. januára 2020 |
|  |
| **Vec** |
| **Petícia** **proti dovozu a spracovávaniu zahraničného rádioaktívneho odpadu na území SR - odpoveď** |

Úradu jadrového dozoru Slovenskej republiky odstúpilo dňa 14. januára 2020 Ministerstvo životného prostredia Slovenskej republiky petíciu proti dovozu a spracovávaniu zahraničného rádioaktívneho odpadu na území SR, aby ju vybavilo podľa § 5 ods. 3 zákona č. 85/1990 Zb. o petičnom práve v znení neskorších predpisov.

V tejto súvislosti je potrebné uviesť, že Úrad jadrového dozoru Slovenskej republiky je podľa ustanovenia § 29 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov ústredným orgánom štátnej správy pre oblasť jadrového dozoru a zabezpečuje výkon štátneho dozoru nad jadrovou bezpečnosťou jadrových zariadení vrátane nakladania s rádioaktívnymi odpadmi a vyhoretým palivom a ďalšími fázami palivového cyklu, nad jadrovými materiálmi vrátane ich kontroly a evidencie ako aj nad fyzickou ochranou jadrových zariadení a jadrových materiálov zabezpečovanou držiteľom príslušného povolenia. Zabezpečuje posudzovanie zámerov programu využitia jadrovej energie a kvality vybraných zariadení a prístrojov jadrovej techniky a záväzky Slovenskej republiky vyplývajúce z medzinárodných zmlúv týkajúce sa jadrovej bezpečnosti jadrových zariadení a nakladania s jadrovými materiálmi.

Plnenie uvedených kompetencií upravuje zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov, ktorý v ustanovení § 5 ods. 3 písm. m) ustanovuje, že na dovoz rádioaktívneho odpadu je potrebné povolenie. Následne ustanovenia § 14, § 16i, § 21 ods. 12 a prílohy č. 2 ako aj vykonávacích vyhlášok k atómovému zákonu. Ak však žiadateľ o dovoz rádioaktívneho odpadu s následným vyvezením splní všetky podmienky slovenských právnych predpisov, nemá Úrad jadrového dozoru Slovenskej republiky možnosť takýto dovoz nepovoliť.

Otázka zákazu dovozu rádioaktívneho odpadu je v súčasnej dobe explicitne riešená v § 21 ods. 12 „Dovoz rádioaktívnych odpadov na územie Slovenskej republiky **je zakázaný** okrem prípadov, v ktorých je dodržaný postup podľa § 16, a okrem úradom povoleného dovozu rádioaktívnych odpadov, ktoré vznikli prepracovaním a úpravou rádioaktívnych materiálov vyvezených na tento účel a ich spätný dovoz bol úradom vopred povolený a na účely ich spracovania alebo úpravy na území Slovenskej republiky, ak vývoz materiálu s alikvotnou aktivitou je zmluvne zabezpečený a úradom povolený.“. Znamená to, že na územie Slovenskej republiky je možné priviezť len rádioaktívny odpad, ktorý je následne po prepracovaní z územia Slovenskej republiky vyvezený. Úrad jadrového dozoru Slovenskej republiky zodpovedá za to, aby dovoz, preprava, spracovanie a následný vývoz rádioaktívneho odpadu boli bezpečné pre obyvateľov a životné prostredie Slovenskej republiky.

Dovoz, vývoz a spracovanie rádioaktívneho odpadu nie je žiadnym medzinárodným dohovorom ani európskym právnym aktom zakázaný.

Ak ide o filozofické alebo ekonomické rozhodnutie o tom či vôbec uvažovať o dovoze rádioaktívneho odpadu zo zahraničia na spracovanie v Slovenskej republike je otázkou pre Ministerstvo hospodárstva Slovenskej republiky. Úrad jadrového dozoru Slovenskej republiky, ak sú splnené bezpečnostné požiadavky nemá dôvod dovoz a spracovanie nepovoliť.

S pozdravom

Ing. Marta Žiaková, CSc.

Predsedníčka

Na vedomie:

Ministerstvo hospodárstva Slovenskej republiky

Ministerstvo životného prostredia Slovenskej republiky